ดัชนีหุ้น 14 พ.ค. ปิดบวก 5.75 จุด
ควันหลงประกาศผลประกอบการบจ. หนุนหุ้นไทยปิดบวก 5.75 จุด ซื้อขายกว่า 5 หมื่นล้านบาท
14 พ.ค. 2556

ควันหลงประกาศผลประกอบการบจ. หนุนหุ้นไทยปิดบวก 5.75 จุด ซื้อขายกว่า 5 หมื่นล้านบาท
ตลาดหุ้นไทยวันนี้ 14 พ.ค.  แกว่งตัวบวกตลอดทั้งวัน และมาปิดตลาดที่ระดับ 1,623.48 จุด เพิ่มขึ้น 5.75 จุด หรือ 0.36% มูลค่าการซื้อขาย 50,774.99 ล้านบาท 
5 อันดับหุ้นที่มีมูลค่าการซื้อขายสูงสุด
1. INTUCH ปิดที่ 87  บาท เพิ่มขึ้น 1 บาท หรือ 1.16% มูลค่าการซื้อขาย 2,544 ล้านบาท 
2. TRUE ปิดที่ 9.25 บาท ลดลง 0.25 บาท หรือ 2.63% มูลค่าการซื้อขาย 2,491 ล้านบาท 
3. ADVANC ปิดที่ 277  บาท ลดลง 4 บาท หรือ 1.42% มูลค่าการซื้อขาย 2,190  ล้านบาท 
4. CPALL ปิดที่ 43 บาท เพิ่มขึ้น 1 บาท หรือ 2.38 % มูลค่าการซื้อขาย 2,182 ล้านบาท 
5. THCOM ปิดที่ 38 บาท เพิ่มขึ้น 2.25 บาท หรือ 6.29% มูลค่าการซื้อขาย 1,504 ล้านบาท 
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ โนมูระ พัฒนสิน กล่าวว่า ดัชนีหุ้นปรับตัวบวก เป็นผลมาจากผู้ลงทุนเลือกลงทุนในบางกลุ่มทำให้ดันดัชนีปรับตัวเพิ่มเพิ่ม โดยเล่นประเด็นกลุ่มที่ได้รับประโยชน์ตามการบริโภคและการลงทุนในประเทศ เช่น กลุ่มวัสดุก่อสร้าง กลุ่มผู้รับเหมา  และกลุ่มสื่อสารในบางตัว
ปัจจัยในประเทศที่ผลักดันราคาหุ้นยังเป็นประเด็นเรื่องช่วงระยะเวลาในการรายงานผลประกอบการไตรมาสแรกปีนี้ของบริษัทจดทะเบีน ซึ่งอีกไม่กี่วันก็จะทยอยประกาศครบหมด และประเด็นการคาดการณ์ผลการประกาศหุ้นที่จะถูกนำเข้าไปคำนวนรวมในดัชนี MSCI ซึ่งจะมีการประกาศในวันที่ 16 พ.ค. นี้ 
สำหรับแนวโน้มในวันพรุ่งนี้(15 พ.ค.) ดัชนีหุ้นน่าจะมีโอกาสปรับตัวได้ แต่ในกรอบจำกัด ภายในแนวต้านที่ 1,630 จุด และแนวรับได้ยกฐานสูงขึ้นมาในระดับ 1,615-1,617 จุด